text: Hent din nye kæreste i supermarkedet
  25 oktober 2012 kl. 11.17
  Nu kan du hente din nye kæreste i supermarkedet. En ny datingside arrangerer tilfældige møder for singler, der vil møde mulige kandidater ansigt til ansigt.
  Findmignu.dk gør op med de traditionelle profiler, foto og udveksling af mails på datingsider.
  - Du får i stedet kendskab til de andre singler, når du møder dem ansigt til ansigt derude. Det kan være, når du er i supermarkedet, går tur i parken eller er ude til et kulturelt arrangement i dit område. Ægte kemi og kontakt uden falske forhåbninger. Vi kalder det live-dating, hedder det på siden.
  1.000 singler har allerede sluppet 300 kroner for at komme ind i varmen.
  - Hele idéen er at skabe en datingplatform, hvor man ikke kan gemme sig bag falske profiler, men ser hinanden i øjnene fra starten, fortæller Birgitte Johnson, der står bag siden, i en pressemeddelelse.
  Kærestesøgende skal udstyre sig med et særligt kendetegn, som kun de indviede får kendskab til via hjemmesiden, hvorefter de skal bevæger sig ud i verden for at blive fundet.
  Hjemmesiden henvender sig til singler i Trekantområdet, København, Aarhus, Aalborg og Odense.
  Find mig nu.
  